b'\n_START_ARTICLE_\nRodolfo Ledesma\n_START_PARAGRAPH_\nRodolfo Ledesma (s. 14. elokuuta 1954 Cali) on kolumbialainen s\xc3\xa4velt\xc3\xa4j\xc3\xa4. H\xc3\xa4nen enimm\xc3\xa4kseen orkesteri-, kamari- ja pianoteoksista koostuvaa tuotantoaan on esitetty Amerikassa, Aasiassa ja Euroopassa._NEWLINE_Ledesma aloitti s\xc3\xa4velt\xc3\xa4misen kymmenvuotiaana ja opiskeli Kolumbiassa sek\xc3\xa4 musiikkia ett\xc3\xa4 yhdyskuntatekniikkaa. H\xc3\xa4n t\xc3\xa4ydensi s\xc3\xa4vellys- ja orkesterinjohdonopintojaan Yhdysvalloissa ja Saksassa. H\xc3\xa4n sai maisterinarvonsa filosofiassa Universidad del Vallessa Calissa._NEWLINE_Ledesma voitti teoksellaan Metamorphosis Premio Nacional Colculturan Bogot\xc3\xa1ssa 1992. Lis\xc3\xa4ksi h\xc3\xa4n sai toisen palkinnon Oreste Sindici -kilpailussa Ceccanossa vuonna 2003 teoksella Eclosi\xc3\xb3n. Ledesma on opettanut musiikin teoriaa Universidad del Vallessa vuodesta 1993 ja luennoinut my\xc3\xb6s Indianan yliopistossa Bloomingtonissa.'